CELEX: C2004/217/64
Language: el
Date: 2004-08-28 00:00:00
Title: Υπόθεση T-260/04: Προσφυγή του C.E.S.T.A.S. — Centro di Educazione Sanitaria e Tecnologie Appropriate Sanitarie κατά της Επιτροπής των Ευρωπαϊκών Κoινoτήτων, πoυ ασκήθηκε στις 23 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/36
            
         Προσφυγή του C.E.S.T.A.S. — Centro di Educazione Sanitaria e Tecnologie Appropriate Sanitarie κατά της Επιτροπής των Ευρωπαϊκών Κoινoτήτων, πoυ ασκήθηκε στις 23 Ιουνίου 2004
   (Υπόθεση T-260/04)
   (2004/C 217/64)
   Γλώσσα διαδικασίας: η ιταλική
   Το C.E.S.T.A.S. — Centro di Educazione Sanitaria e Tecnologie Appropriate Sanitarie, εκπρoσωπoύμενο από τους δικηγόρους Nicoletta Amadei και Charles Turk, άσκησε στις 23 Ιουνίου 2004 ενώπιoν τoυ Πρωτoδικείoυ των Ευρωπαϊκών Κoινoτήτων προσφυγή κατά της Επιτροπής των Ευρωπαϊκών Κoινoτήτων.
   Το προσφεύγον ζητεί από τo Πρωτoδικείo:
   
               —
            
            
               να ακυρώσει στο σύνολό της την προσβαλλόμενη απόφαση,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την παρούσα προσφυγή ζητείται η ακύρωση της αποφάσεως της Επιτροπής (Αντιπροσωπεία στη Δημοκρατία της Γουινέας), της 21ης Απριλίου 2004, με την οποία επιβλήθηκε στο προσφεύγον, μια μη κυβερνητική οργάνωση (ΜΚΟ) που δρα στη Γουινέα από το 1987, η υποχρέωση καταβολής του ποσού των 959 543 835 φράγκων Γουινέας (ποσού ίσου με 397 126,02 ευρώ), ως δαπανών που κρίθηκαν αδικαιολόγητες στο πλαίσιο της εκ μέρους του αναληφθείσας υλοποιήσεως σχεδίων.
   Προς στήριξη των αιτημάτων του, το προσφεύγον προβάλλει τους ακόλουθους λόγους ακυρώσεως και επιχειρήματα:
   
               —
            
            
               παράβαση ουσιωδών τύπων, λόγω ανεπαρκούς και αντιφατικής αιτιολογίας, καθώς και λόγω ελλείψεως νομικής βάσεως. Συναφώς, το προσφεύγον επισημαίνει ότι το προσβαλλόμενο «Note de débit» [χρεωστικό σημείωμα] αναφέρεται αποκλειστικά στη συμφωνία «Amélioration des conditions de vie à l'intérieur du pays [βελτίωση των βιοτικών συνθηκών στο εσωτερικό της χώρας] — 7 ACP GUI 019-4-AT CESTAS», χωρίς, ωστόσο, να υφίσταται συμφωνία με αυτόν τον τίτλο και, ως εκ τούτου, δεν είναι δυνατό να προσδιορισθεί με σαφήνεια σε ποια ή ποιες εκ των σχέσεων μεταξύ του προσφεύγοντος και της Κυβερνήσεως της Γουινέας αναφέρεται η προσβαλλόμενη απόφαση. Αφετέρου, το CESTAS υποστηρίζει ότι η προσβαλλόμενη πράξη στερείται παντελώς νομικής βάσεως. Τέλος, κατά το προσφεύγον, το χρεωστικό σημείωμα δεν περιλαμβάνει καμία διευκρίνιση ως προς τους κανόνες βάσει των οποίων η Επιτροπή υπολόγισε το επίμαχο ποσό,
            
         
               —
            
            
               ότι η προσβαλλόμενη απόφαση πρέπει να ακυρωθεί καθόσον η εντολή για την εκ μέρους του προσφεύγοντος καταβολή του επίμαχου ποσού προέρχεται από την Επιτροπή, η οποία έχει την ιδιότητα τρίτου ως προς τις συμβάσεις που συνήφθησαν για τα διάφορα προγράμματα στη Γουινέα,
            
         
               —
            
            
               παράβαση του κανονισμού (ΕΚ) αριθ. 1049/2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1), καθόσον δεν δόθηκε συνέχεια στην αίτηση του προσφεύγοντος για χορήγηση αντιγράφου της εκθέσεως Ernst & Young, επί της οποίας βασίσθηκε η προσβαλλόμενη απόφαση,
            
         
               —
            
            
               προσβολή των δικαιωμάτων άμυνας του προσφεύγοντος,
            
         
               —
            
            
               παραβίαση των αρχών της εκατέρωθεν ακροάσεως και της χρηστής διοικήσεως.
            
         Συναφώς, το προσφεύγον τονίζει, ειδικότερα, ότι η μελέτη για τα φερόμενα ελλείμματά του πραγματοποιήθηκε εξ ολοκλήρου από έναν εξωτερικό φορέα, την Ernst & Young, η οποία δεν αποτελεί έναν πλήρως ανεξάρτητο έναντι των κυρίων μερών φορέα, αλλά έναν χρηματοδοτούμενο από την Κυβέρνηση της Γουινέας οργανισμό, ο οποίος δεν μπορεί, ως εκ τούτου, να θεωρηθεί αμερόληπτος.
   
      (1)  ΕΕ L 145 της 31ης Μαΐου 2001, σ. 43.